Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Norvēģija iegādāsies 54 tankus "Leopard 2" no Vācijas uzņēmuma "Krauss-Maffei Wegmann", par to šodien paziņoja Norvēģijas premjerministrs Jūnass Gārs Stēre. Plānots, ka pirmie tanki šī līguma ietvaros tiks piegādāti Norvēģijai 2026.gadā. Summa, par kādu tiks iegādāt tanki, ir aptuveni 1,8 miljardi eiro). Savukārt Vācijas valdība apstiprinājusi tanku "Leopard 1" piegādi Ukrainai no rūpnīcu krājumiem un risina sarunas par 15 zenītartilērijas tanku "Gepard" atpirkšanu no Kataras, lai tos nosūtītu Kijivai. Līdz šim Vācijas valdība bija apstiprinājusi tikai modernāku tanku "Leopard" 2 piegādi no Bundesvēra militārajiem krājumiem. "Leopard 1" tanku piegāde Ukrainai var notikt jebkurā brīdī, tiklīdz tanki būs salaboti, atsaucoties uz valdības avotiem, vēsta "SŪddeutsche Zeitung".
========================================== 
Karā Ukrainā kopš pērnā gada 24.februāra nogalināti vai ievainoti tuvu 200 000 Krievijas karavīru. Tā, atsaucoties uz amerikāņu un citām Rietumu amatpersonām, raksta "The New York Times". Lai gan dzīvā spēka zaudējumus ir ļoti grūti aplēst, smagās kaujas Bahmutā un Soledarā ir ievērojami palielinājušas jau tā lielos zaudējumus. Taču Rietumu analītiķi uzskata, ka lielie zaudējumu, visticamāk, neliks Krievijas prezidentam Vladimiram Putinam mainīt savus kara mērķus. Arī Ukrainas dzīvā spēka zaudējumus ir grūti noteikt, jo Kijiva nelabprāt atklāj šādu informāciju. Taču provizoriskie dati ir nepielūdzami: Ukrainas armija Bahmutā brīžiem zaudē simtiem karavīru dienā.
============================================
Satiksmes ministrs Jānis Vitenbergs (NA) saistībā ar Konkurences padomes (KP) atklāto pasažieru pārvadātāju karteli aicina Valsts kontroli (VK) izvērtēt ieviesto reģionālā sabiedriskā transporta pakalpojumu modeli. 

Vakar Vitenbergs tikās ar Valsts kontrolieri Rolandu Irkli un aicināja veikt izvērtējumu, vai no sabiedrības un valsts interešu viedokļa sabiedriskā transporta pakalpojumu nodrošināšanas modelis reģionālajos maršrutos ir ekonomisks un efektīvs, kā arī, vai no iesaistīto valsts institūciju un kapitālsabiedrību puses iepirkums noritējis atbilstoši normatīvajiem aktiem un sabiedrības interesēm. Vitenbergs pauž, ka KP atklātais pārvadātāju kartelis ir satricinājums visai nozarei. ++++++++++++++++++++++++++++++++++++++++++Šodien Daugavpilī notiek nodarbība par medijpratības jautājumiem, lai diskutētu, kā sadzīvot sabiedrībā, kas patērē atšķirīgas informatīvās telpas un pauž atšķirīgus viedokļus. Pasākums notiek "Foruma teātra" formātā.  Tā ir interaktīva metode, kurā ar teātra paņēmienu analizē un risina konkrētas, iesaistītajiem dalībniekiem aktuālas problēmas. Šādā pasākumā par "aktieriem" un "skatītājiem" kļūst ikviens dalībnieks, un visu kopējais mērķis ir meklēt risinājumus sarežģītām situācijām. Organizatoru skatījumā, šī metode rosina dialogu, jo neierastā veidā aicina domāt par problemātiskām tēmām. Nodarbības laikā dalībnieki diskutē par kādu konkrētu problēmu, un ar teātra metožu palīdzību identificē, kas ir šīs problēmas sakne un meklē veidus, kā to būtu iespējams novērst, mainot iesaistīto cilvēku rīcību un attieksmi. Nodarbību vada Agnese Lapsiņa.
===============================================
===============================================
SIA "Eco Baltia vide" sadarbībā ar AS "Latvijas zaļo punktu" Daugavpilī drīz uzsāks nolietotās elektrotehnikas bezmaksas savākšanu no mājsaimniecībām un uzņēmumiem. Varēs nodot gan lielo sadzīves tehniku, tostarp ledusskapjus, veļas mašīnas, plītis, trauku mazgājamās mašīnas, gan arī mazo tehniku, piemēram, mikroviļņu krāsnis, blenderus, elektriskos svarus, fēnus, virtuves kombainus un citas ierīces, kā arī papildu var kopā ar elektroniku nodot uzkrātās baterijas un akumulatorus. Pieteikt elektroiekārtu savākšanu un izvešanu, sākot no 50 kilogramiem, varēs gan juridiskas, gan privātpersonas, zvanot pa tālruni 8717, vai rakstot uz e-pastu "elektronika@ecobaltiavide.lv". Pakalpojums būs pieejams no 13.februāra. "Eco Baltia vide" uzsver, ka bezmaksas elektrotehnika tiks savākta no ēkas 1.stāva, tāpēc izvešanas dienā iekārtām ir jābūt novietotām ārpusē brīvi pieejamajā vietā.
=============================================== 
Tas bija ziņu apskats “Pasaulē, Latvijā, Latgalē”. Pēc publikāciju materiāliem to sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.